Legislatívna rada vlády
   Slovenskej republiky

								Na rokovanie vlády SR
								Dňa  4. mája 2005 
								Materiál č.: 5421/2005 
								K bodu.:  1.

S T A N O V I S K O
    
k návrhu poslanca Národnej rady Slovenskej republiky Ivana Šimka na vydanie zákona, ktorým sa mení a dopĺňa zákon č. 172/2004 Z.z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok (tlač 1073)

I

Predseda Národnej rady Slovenskej republiky Pavol Hrušovský požiadal listom z  9. marca 2005 vládu Slovenskej republiky podľa § 70 ods.2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu poslanca Ivana Šimka na vydanie zákona, ktorý sa mení a dopĺňa zákon č. 172/2004 Z.z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok (tlač č. 1073).
II

Účelom návrhu zákona je umožniť bezplatný prevod nehnuteľného majetku vo vlastníctve Slovenskej republiky a v správe vo vybraných ministerstvách  na obce a vyššie územné celky. Navrhuje sa, aby pri rozhodovaní o prevode vlastníctva na obec alebo vyšší územný celok mala rozhodujúce postavenie vláda Slovenskej republiky a na podklade jej rozhodnutia sa prevod vlastníctva uskutočnil darovacou zmluvou.
Ministerstvo vnútra Slovenskej republiky vo svojom stanovisku k poslaneckému návrhu zákona uplatnilo vecné pripomienky a legislatívno-technické pripomienky a neodporúča súhlasiť s predloženým návrhom poslaneckého zákona. 

III

Legislatívna rada vlády SR návrh zákona prerokovala na svojom zasadnutí dňa 26. apríla 2005 a vláde Slovenskej republiky odporučila nesúhlasiť s predloženým návrhom zákona z dôvodov uvedených v pripojenom návrhu stanoviska vlády Slovenskej republiky.

IV

Návrh

STANOVISKO
vlády Slovenskej republiky

k návrhu poslanca Národnej rady Slovenskej republiky Ivana Šimka na vydanie zákona, ktorým sa mení a dopĺňa zákon č. 172/2004 Z.z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok (tlač 1073)

Vláda Slovenskej republiky n e s ú h l a s í  s návrhom poslanca Národnej rady Slovenskej republiky Ivana Šimka na vydanie zákona, ktorým sa mení a dopĺňa zákon č. 172/2004 Z.z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok (tlač č.1073) z týchto dôvodov: 

1.	Z predloženého znenia návrhu zákona nie je zrejmé, že predmetom prevodu vlastníctva má byť len taký nehnuteľný majetok v správe uvedených ministerstiev, ktorý sa stal pre tieto ministerstvá prebytočným. Podľa § 4a odsek 1 návrhu zákona sa iba rozširuje pôsobnosť zákona na ďalšie ministerstvá a v  ustanoveniach nie je v ňom vyjadrené, že ide o prebytočný majetok v správe týchto ústredných orgánov štátnej správy.
Okrem toho Ministerstvo dopravy, pôšt a telekomunikácií Slovenskej republiky nemá v správe majetok štátu uvedený v § 4a odsek 2 a preto nemôže byť povinným subjektom podľa návrhu zákona. 
Ministerstvo financií Slovenskej republiky tiež nie je správcom majetku štátu, ktorého sa predmetný návrh zákona týka. Majetok štátu, ktorým sú budovy a pozemky, ktoré mali slúžiť colnej správe na hraniciach tých susedných štátov, ktoré sú dnes súčasťou Európskej únie, je v správe Colného riaditeľstva Slovenskej republiky, ktoré je samostatnou rozpočtovou organizáciou.

2.	Ustanovenie § 4a ods. 2 písmeno a)  je v rozpore so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, ktorý v § 43 a nasledujúcich paragrafov presne definuje pojem „stavba“ a uvádza aj členenie stavieb podľa stavebno - technického vyhotovenia a účelu.

3.	Podľa § 4a ods. 2 druhej vety návrhu zákona, rozsah špecifikácie majetku určí vláda Slovenskej republiky na návrh príslušných ministerstiev. Rozsah a špecifikácia majetku majú byť určené priamo v návrhu zákona a vláda Slovenskej republiky by mala rozhodovať už len o prevode vlastníctva konkrétneho majetku v správe týchto ministerstiev. Preto znenie druhej vety tohto ustanovenia treba preformulovať a uviesť ako samostatný odsek.

4.	Predložený návrh zákona v § 4a ods. 3 zakladá rozdielne podmienky na nakladanie s majetkom štátu u ostatných ústredných orgánov štátnej správy.

5.	Návrh zákona rozširuje predmet právnej úpravy ustanovený v § 1 zákona č. 172/2004 Z. z. a  vloženie nového ustanovenia za § 4 je systematicky nesprávne.

6.	V bode 1 návrhu zákona úvodnú vetu treba uviesť takto: „ za § 4 sa vkladá § 4a, ktorý znie: “ a odseky označiť arabskými číslicami bez bodky v zátvorkách.

7.	V odseku 1 úvodnú vetu je potrebné preformulovať, pretože zákon sa nevzťahuje na „subjekty“ všeobecne, ale upravuje podmienky a postup pri prevode prebytočného nehnuteľného majetku štátu. Legislatívne skratky vypustiť ako nadbytočné. V odseku 1 písmeno b) treba opraviť názov Ministerstva dopravy, pôšt a telekomunikácií SR.

8.	Okrem toho je potrebné legislatívno-technicky upraviť text § 4a ods. 3 a texty poznámok pod čiarou č. 7 a 9.

V Bratislave  29. apríla 2005
 
Vpracoval : Andrej Sinicyn
Schválil    :    Štefan Grman
		generálny riaditeľ
	    sekcie vládnej legislatívy

						     Daniel  L i p š i c

				podpredseda vlády SR, minister spravodlivosti SR a
					Predseda Legislatívnej rady vlády SR